**דייוויד ג'ון טרון** (באנגלית: **David John Trone**; נולד ב-21 בספטמבר 1955) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השישי של מרילנד מאז 2019. טרון חבר המפלגה הדמוקרטית.

ביוגרפיה
--------

טרון נולד בצ'וורלי (Cheverly) וגדל בחווה חקלאית בת 200 אקר בעיירה איסט ברלין שבפנסילבניה, שם ניהל אביו תומאס עסק לגידול תרנגולים וחזירים. בנוסף, היה אביו בעלים של חנות לגזוזים ובירות. כשוהריו של טרון התגרשו, אביו שמר את בעלותו על החווה בעוד אמו השתלטה על החנות. תומאס והחווה עברו הליך פשיטת רגל, בשעה שטרון המשיך לעבוד בחנות של אמו. בשנת 1977 השלים את לימודיו הגבוהים באוניברסיטת פורמן, וב-1985 קיבל תואר שני במנהל עסקים מבית הספר וורטון שבאוניברסיטת פנסילבניה.

לאחר שזיהה את הפוטנציאל במכירות הבירה בחנות של אמו, החל טרון את הקריירה שלו על ידי הקמת קמעונאית הבירה ב-"Beer World" בפנסילבניה בשנת 1984, במהלך הסמסטר השני שלו ללימודי תואר שני. חודשים לפני שסיים את לימודיו בוורטון, בשנת 1985, התרחב טרון לאזור המטרופולין של פיטסבורג. במרוצת הזמן פתח חנויות נוספות בשם "Beer and Pop Warehouse" ומאוחר יותר "Beer World" שהיו בבעלות חברים ובני משפחה, משום שהחוק בקהיליית פנסילבניה אסר על אנשים פרטיים להחזיק ביותר מחנות קמעונאית אחת של בירה.

טרון, בסיוע אחיו רוברט, פתח ב-1991 שתי חנויות אחרות בדלאוור, והוסיף יין ומשקאות חריפים להיצע החברה. בעזרת ידע שרכש בבית הספר וורטון, האחים בחרו לשכפל את הדגם של החנות המשפחתית ברחבי פנסילבניה. לחברת המשקאות היו מרווחים דלים, אך כעבור זמן מה נסקו רווחי החברה והאחים החלו בתפעול של כלל הרשת. טרון ואחיו התיידדו עם רגולטורים ותעשיינים מובילים, והחלו לפעול באמצעות שדלנות לשינוי חוקים המגבילים סיטונאים להציע לקמעונאים הנחות בתמורה לרכישות בכמות גדולה, בין היתר בניסיונם לקדם את צריכת המשקאות שייצרו. מאז התרחב העסק למה שמכונה בהווה "Total Wine & More" – קמעונאית הבירה, היין והאלכוהול הגדולה ביותר בארצות הברית. בדצמבר 2016 ויתר טרון על תואר נשיא החברה למנכ"ל קווין פיטרס.

החל משנת 1989 ובמשך שלוש השנים הבאות, השלטונות בפנסילבניה עצרו את טרון שלוש פעמים בעקבות תלונות חוזרות נשנות של איגוד עסקים קטנים ובינוניים. מעצר אחד היה בגין משא ומתן על הנחות נפח בשם מספר חנויות ופרסום לא חוקי של מחירי בירה, ושני היה בגין עקיפת תקנות התחבורה של פנסילבניה. כתבי אישום אלה נגנזו מאוחר יותר. במהלך הליכים משפטיים אלו, הפרה הרשות לאכיפת נושאי האלכוהול, הטבק, הנשק וחומרי הנפץ את החוק בכך שסיפקה רישומים של חברת הייעוץ שלו לפקידי ממשל, מה שגרם לטרון לתבוע את הרשות בבית משפט פדרלי. טרון זכה בתביעה ונפסק לטובתו תשלום בסך 400 אלף דולר אמריקאי. עורך הדין שייצג את טרון שימש גם כחבר דירקטוריון האיגוד האמריקאי לחירויות אזרחיות, מה שסימן את ראשיתה של מערכת יחסים ארוכת טווח בין טרון לאיגוד.

טרון היה פעיל במפלגה הדמוקרטית ואירח אירועים לגיוס כספים עבור המפלגה. ב-2014 הוא אירח התרמה עבור המועמד לתפקיד מושל מרילנד אנתוני בראון, שבו השתתף נשיא ארצות הברית לשעבר ביל קלינטון, ובנובמבר 2015 הוא ערך התרמה בביתו עבור הוועדה הדמוקרטית הלאומית בנוכחות הנשיא ברק אובמה. עם זאת, טרון בעבר תרם גם לפוליטיקאים רפובליקנים – על פי מסד נתונים המופעל על ידי "OpenSecrets", טרון תרם למעלה מ-150 אלף דולר לרפובליקנים במספר ממדינות ארצות הברית בין השנים 2000 ל-2015. בינואר 2016 הצטרף טרון לבחירות המקדימות של המפלגה הדמוקרטית לירושת כריס ואן הולן במחוז הקונגרס השמיני של מרילנד. הייתה זו התחרות האמיתית במעוז דמוקרטי זה. את מצעו ביסס על צמצום האבטלה ואלימות בנשק, רפורמה במשפט הפלילי, הגנת הסביבה ומדיניות חוץ וחינוך. טרון התחייב לעבוד עם המכונים הלאומיים לבריאות כדי להפחית את עלויות שירותי הבריאות, לשפר את התשתיות הציבוריות ולפעול להמתקת חובות מהלוואות סטודנטים עבור עובדי ממשל. טרון הוציא למעלה מ-13 מיליון דולר עבור מסע הבחירות שלו לקונגרס, שהפך למסע הבחירות במימון העצמי היקר ביותר בהיסטוריה האמריקאית. בסופו של דבר ניצח ג'יימי רסקין, וטרון סיים במקום השני עם 27.2% מקולות הבוחרים.

ב-2 באוגוסט 2017 הכריז טרון כי יתמודד בשנית לבית הנבחרים של ארצות הברית, הפעם במחוז הקונגרס השישי של מרילנד, במקומו של נציג המחוז הפורש ג'ון דילייני שבחר לעזוב את הקונגרס כדי להתמקד בבחירות המקדימות לנשיאות ארצות הברית במפלגה הדמוקרטית 2020. בשלהי 2017 סיים לערוך את סיוריו ברחבי מרילנד, ובינואר 2018 מילא באורח רשמי טפסי התמודדות בבחירות האמצע באותה השנה. ב-26 ביוני 2018 זכה במועמדות הדמוקרטית. בבחירות הכלליות נבחר לבית הנבחרים וכהונתו החלה עם השבעת הקונגרס ה-116 של ארצות הברית בראשית ינואר 2019.

ב-4 במאי 2023 הכריז טרון על כוונתו להתמודד על מועמדות המפלגה הדמוקרטית לייצוג מרילנד בסנאט של ארצות הברית, בעקבות פרישתו של הסנאטור הדמוקרטי המכהן בן קרדין.

קישורים חיצוניים
----------------

ויקישיתוף מדיה וקבצים בנושא **דייוויד טרון** בוויקישיתוף
* אתר האינטרנט הרשמי של דייוויד טרון בבית הנבחרים האמריקאי (באנגלית)
* דייוויד טרון, ברשת החברתית אקס (טוויטר)
* דייוויד טרון באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
2. ↑  לואיס פק, David Trone’s Path to Business Success Included Three Arrests Involving Disputes with State Authorities, באתר Bethesda Magazine‏, 26 בפברואר 2016 (באנגלית)
3. ↑  מריה האלקיאס, Big-box wine retailers enter Dallas in a huge way, באתר The Dallas Morning News‏, 26 במאי 2016 (באנגלית)
4. ↑  דן אדמס, For Total Wine, it’s total war against alcohol regulations, באתר בוסטון גלוב, 20 במאי 2017 (באנגלית)
5. ↑  ביל טורקוה, David Trone, owner of Total Wine & More, mulling run for Congress, באתר וושינגטון פוסט, 25 בפברואר 2016 (באנגלית)
6. ↑  ארון קראוט, Total Wine & More Co-Owner Hosting Wednesday Fundraiser in Potomac With President Obama, באתר Bethesda Magazine‏, 4 בנובמבר 2015 (באנגלית)
7. ↑  ביל טורקוה, David Trone has donated more than $150,000 to Republicans, database shows, באתר וושינגטון פוסט, 28 בינואר 2016 (באנגלית)
8. ↑  פול בלומנטל, This Guy Spent A Record $12.7 Million Running For Congress -- And Lost, באתר הפינגטון פוסט, 26 באפריל 2016 (באנגלית)
9. ↑  ג'סיקה טיילור, This Candidate Is Self-Funding More Than Anyone Ever For A Seat In Congress, באתר NPR‏, 23 באפריל 2016 (באנגלית)
10. ↑  ג'נה פורטנוי, Five Democrats — and at least one Republican — vying to replace Delaney in U.S. House, באתר וושינגטון פוסט, 2 באוגוסט 2017 (באנגלית)
11. ↑  פול שוורצמן וג'נה ופורטנוי, Trone wins Democratic primary for Delaney’s House seat in Maryland, באתר וושינגטון פוסט, 26 ביוני 2018 (באנגלית)
12. ↑  סימון פת'ה, Rep. David Trone announces campaign for Senate in Maryland, באתר CNN‏, 4 במאי 2023 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* US Congress: T000483

 |